Generalforsamling i SAS løbeklub 11. marts 2020.

**Dagsorden:**

**1. Valg af dirigent**

**2. Åbning af mødet og godkendelse af indkaldelsen**

**3. Valg af mødesekretær**

**4. Formandens beretning**

**5. Regnskab**

**6. Fremlæggelse af budget**

**7. Kontingent**

**8. Indkomne forslag**

**9. Valg iflg. lovene for lige år:**

**Kasserer:                            Leif Kjems modtager genvalg**

**Bestyrelsesmedlem:           Anne Månsson modtager genvalg**

**Bestyrelsesmedlem:           Henrik Madsen modtager genvalg**

**10. Eventuelt**

1. **Per Christiansen blev foreslået af bestyrelsen, og valgt.**
2. **Per takkede for valget, og konstaterede at generalforsamlingen var rettidig indkaldt.**
3. **Anne Månsson blev valgt.**
4. **Kære venner. Velkommen til generalforsamling i SAS Løbeklub.**

Endnu et år er gået i løbeklubben, og jeg synes, det har været et forholdsvis stille år klubmæssigt. Siden sidste generalforsamling den 13. marts 2019 har vi afholdt 3 bestyrelsesmøder, og referaterne fra disse er alle lagt ud på hjemmesiden til fri læsning. Samarbejdet i bestyrelsen har fungeret fint, så det ser jeg gerne fortsætte.

**Medlemmer**

I flere år har vi kunne konstatere, at medlemstallet har været dalende. Men nu ser det ud til, at der er lys for enden af tunnelen. For vi kan nu konstatere, at den lidt kedelige tendens ser ud til at være vendt, så medlemskurven igen er opadgående. Vi har længe gerne ville have flere SAS ansatte medlemmer. Og det har vi fået. Siden sidste generalforsamling har vi fået 9 nye medlemmer, så vi nu er 95 medlemmer i SAS Løbeklub; 60 mænd og 35 kvinder. Klubben sponsorerede alle SAS ansatte løbere, der deltog i ’Lufthavnen Rundt’, som blev afholdt den 3. november i fjor. Optakten til dette løb var en masse markedsføring, som blev varetaget af nogle helseambassadører fra SAS. Der blev bl.a. lavet en masse plancher, som blev sat op i mange af opholdsrummene i lufthavnen samtidig med, at der kørte en masse reklame for SAS Løbeklub som sponsor for ’Lufthavnen Rundt’ på diverse infoscreens rundt omkring i organisationen. Alene denne event genererede 4 nye SAS ansatte medlemmer. Vi byder alle nye medlemmer velkommen i vores løbeklub.

**Løb:**

SAS Løbeklub har i årets løb været repræsenteret ved mange forskellige løb i Danmark, og også enkelte løb udenfor landets grænser. Af hjemlige løb, hvor SAS Løbeklub sædvanen tro har været stærkt repræsenteret kan nævnes Christianshavnermilen med 20 løbere, Eremitageløbet med 6 løbere, samt Royal Run, hvor vi også var 6 løbere tilstede. Dog er der til både Eremitageløbet og Royal Run sket en halvering i deltagere fra SAS Løbeklub i forhold til året før. Derudover har Leif stået for de ugentlige ’Kom og Løb’, som har været afholdt 37 gange i årets løb, og over 300 gange i alt. Stor tak til Leif for afholdelse af dette arrangement.

Jeg har i det forgangne år haft fornøjelsen af at deltage i 4 af Christianshavnermilens 7 serieløb. Og det har været en stor glæde for mig at se nogle af løbeklubbens medlemmer folde sig ud og hilse på Jer alle sammen under lidt mere formelle forhold. Ikke mindst 3. halvleg var inspirerende. Og i den forbindelse vil jeg endnu engang takke Anne og Per for, at I har været tovholdere for det sociale samvær efter hver Christianshavnermil med mad og drikke i SAS-teltet. Tusind tak. Det fortsætter i 2020, hvor jeg også vil være at finde ved startstregen til en del af løbene. Den nye sæson af Christianshavnermilen begynder den 30. marts, hvor Leif vil stå for mad og drikke i SAS-teltet, da hr. og fru Månsson er på en velfortjent ferie.

**Interscan**

Det kunne tyde på, at Interscan har lidt løbe-døden. Det er nu flere år siden, at denne gamle skandinaviske løbekonkurrence er blevet afholdt. Vi har haft kontakt til løbeklubberne i Norge og Sverige, men de udviser desværre ikke det store engagement. Sverige synes helt at have tabt pusten, mens Norge tidligere havde intentioner om at afholde Interscan, men nu ”fisker” de lidt efter, at vi skal afholde Interscan i Danmark. Vi erkender dog, at det vil være lidt af en udfordring, da det tilsyneladende er svært at fastholde interessen for løb hos vores skandinaviske løbevenner. Så hvornår der næste gang bliver afholdt Interscan er uvist.

**ASCA**

ASCA er lidt i samme situation som Interscan. Den ene aflysning efter den anden. Som bekendt skulle vi have været vært for ASCA i 2018, men vi måtte aflyse det, da der ikke var et eneste hold, der havde tilmeldt sig. Og en løbekonkurrence uden deltagere er ingen konkurrence. I 2019 var værtskabet først tildelt Austrian Airlines, men de trak senere deres kandidatur tilbage. Efterfølgende blev værtskabet tildelt TAP Portugal. Der blev senere også sat en dato på løbet, som skulle have været i november. Men det blev endnu engang aflyst. Lidt ærgerligt, for vi havde set frem til at samle et par SAS hold og drage af sted til Lissabon. I begyndelsen af 2020 blev værtskabet endnu engang tildelt TAP Portugal, men det kunne tyde på, at de har trukket deres kandidatur tilbage, for på nuværende tidspunkt er den åben igen. Så om ASCA bliver afholdt i år, og i givet fald hvor, er endnu uvist.

**WARR**

The World Airline Road Race (WARR) blev afholdt i Amsterdam i fjor. Der var 3 medlemmer fra SAS Løbeklub, som havde taget turen til Holland for at forsvare klubbens blåhvide farver, og de gjorde det alle fint. I år bliver WARR afholdt langt fra Danmark, nemlig i Waikiki på Hawaii den 25. oktober. Det bliver spændende at se, hvor mange af løbeklubbens medlemmer, der tager den lange tur til Hawaii til efteråret.

**Bestyrelsens sammensætning**

Vores kasserer, Leif Kjems har valgt at lade sig pensionere fra SAS. Han fik et godt tilbud, som han sagde ’ja’ til. Og jeg forstår ham udmærket godt. Personligt er jeg selvfølgelig lidt ked af det, fordi jeg har mistet en rigtig god sparringspartner i lufthavnen og en super kollega i SAS. Men jeg havde gjort det samme, hvis jeg havde muligheden for det. Så jeg forstår naturligvis hans beslutning, og accepterer den fuldt ud. Efter mere end 41 års tro tjeneste i SAS har han i allerhøjeste grad aftjent sin værnepligt i firmaet. Så kære Leif, jeg ønsker dig alt mulig held og lykke med din nye tilværelse som pensionist, og håber at du vil nyde dit otium, hvad enten det er her i Danmark eller i dit elskede Spanien. For det har du fortjent.

Rent formelt er Leifs sidste dag på lønningslisten i SAS den 31. maj. Med hans overgang til pensionisttilværelsen er han således ikke længere aktiv i SAS fra den 1. juni 2020. For SAS Løbeklub betyder det desværre, at vi ikke længere har en lovlig sektion i SAS Klubbens regi efter denne dato.

§8 i SAS klubbens vedtægter siger, at sektionerne hver for sig ledes af en bestyrelse, som mindst skal bestå af en formand, der er en aktiv SAS ansat og en kasserer. Hvis der er flere bestyrelses-medlemmer end en formand og kasserer skal 2/3 af bestyrelsen være aktive SAS ansatte. Dette krav opfylder vi ikke længere.

Vi modtager en del penge fra SAS Klubben i tilskud som godkendt sektion. Og det skulle vi gerne blive ved med, da dette tilskud er en vigtig faktor i, at vi som klub har overskud. Og SAS Klubben vil kun give tilskud til lovlige sektioner. Vi vil prøve at forhøre SAS Klubben, om de stadig accepterer den nuværende bestyrelsessammensætning.

Jeg er her endnu, og jeg opfylder kravet som aktiv SAS ansat formand. Men 2/3 af bestyrelsen som aktive SAS ansatte holder ikke længere. Personligt vil jeg være ked af at skulle miste Leif som kasserer. Han har været ansat i SAS i over 41 år, og har været en del af SAS Løbeklub i næsten lige så lang tid. Så han ved mere end de fleste, hvad det handler om, og han vil gerne fortsætte som kasserer. Hvis generalforsamlingen har bemærkninger til dette eller har andre forslag modtages de gerne herefter.

Således var ordene.

**Tak for ordet.**

Der blev spurgt hvad der kan gøres for at få flere SAS medlemmer i klubben.

Allan sagde at at det kunne måske ske via facebook, eller at vi støtter op om Helseambassadørernes arrangementer i SAS, hvor vi efter Lufthavnen rundt 2019 fik 4 nye medlemmer.

SAS klubben skal spørges om Leif er SAS-ansat indtil næste generalforsamling, da han er ansat nu, men efter 1. maj er efterlønner.

1. Kassereren fremlagde regnskabet.

Der blev spurgt ind til hvorfor regnskabet ikke var underskrevet. Det var det.

Leif, kassereren fremviste det underskrevne regnskab.

Regnskabet blev godkendt uden anmærkninger.

1. Her blev spurgt om man kan være sikker på et tilskud fra SASklubben. Det kan man ikke. Hvis SASklubben får penge fra SAS deles de mellem klubberne, men der er ikke nogen garanti for at der er nogen til at dele ud af.

 Budgettet blev godkendt.

1. Kontingentet uforandret.
2. Forslag fra bestyrelsen

Passiv medlem i SAS løbeklub.

Hvis man skal være passiv medlem, er det for minimum 1 år.

Man kan melde sig som passiv medlem max 2 gange.

Der er et gebyr på 200 kr. for at blive sat i passiv, pr gang.

Man betaler ikke kontingent, mens man står som passiv medlem.

Man kan ikke få udbetalt ”løbsgebyr” i perioden som passiv.

Som passiv medlem, kan man deltage i klubbens sociale arrangementer og generalforsamlinger

Og har stemmeret ved generalforsamlinger.

Man kan også stille op som bestyrelsesmedlem.

Hvis man er SAS ansat, og passiv medlem af klubben, kan man vælges til kasserer eller formand i klubben, hvis man ønsker det.

Overgang til aktiv- og passiv medlem er gældende fra den 1. i den kommende måned, efter ansøgning.

Eksempel: søger man 1 marts, er man passiv fra 1 april. Søger man 31. marts er man passiv fra 1april.

Ønsker man at blive passiv medlem, skal skriftlig ansøgning sendes til klubbens formand og kasserer.

Ansøgning om at aktivere sit medlemskab, sendes ligeledes til klubbens formand og kasserer.

Efter lidt debat om hvorfor der skal være passive medlemmer i klubben, om der skal være stemeret til passive medlemmer og om de skasl kunne deltage i arrangementer i klubben, kom forslaget til afstemning.

15 stemte for

2 stemte imod

1 undlod at stemme.

1. Leif Kjems blev genvalgt som kasserer

Anne Månsson blev genvalgt som bestyrelsesmedlem

Henrik Madsen blev genvalgt som bestyrelsesmedlem

Jeanne Sandstrøm blev genvalgt som revisor.

Per Christiansen blev valgt som revisor.

Niels Myrlund blev revisor suppleant.

1. Her blev der snakket lidt om at få flere medlemmer til klubben.

Ordstyreren takkede for god ro og orden under generalforsamlingen.

Referent: Anne Månsson